Husnattvever

Husnattvever (Nuctenea umbratica) er en av edderkoppene i gruppen hjulspinnere (Araneidae).

Utbredelse 
Husnattvever finnes i Europa, og enkelte steder i Nord-Afrika og Asia. Den er vanlig i Norge nord til Troms.

Utseende  
Husnattvever er en ganske stor og kraftig bygd edderkopp, opptil 15 mm (kroppens lengde). Den er ganske mørk på farge, brunsvart. Den har en todelt kropp, en bakkropp (abdomen) og en forkropp (prosoma eller cephalothorax). Forkroppen er bred, med fine, nedliggende hår. Bakkroppen hos hunnen er stor og nokså flat, den har et ganske lett gjenkjennelig mønster, men det finnes individ som er nærmest helt svarte. Undersiden av bakkroppen er mørk, men har to lyse flekker. Den har åtte øynene, fire forholdsvis store øyne i midten, som mer eller mindre danner et kvadrat, og et par ganske små øyne som sitter tett sammen på hver side. Chelicerene er korte, kraftige, med tenner på innsiden. Beina er middels lange og ganske kraftige.

Artene i denne slekten kan være ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens kjønnsorganer, hos hunner epigynet og hos hanner pedipalpenes siste ledd. Skognattvever er nærmest identisk på ytre utseende, men den er knyttet til myr og fuktig skogsområder, hvor den lever i trær, hvor den spinner et stort fangstnett.

Levevis 
Husnattvever er ganske vanlig og er aktiv når det er mørkt. Den trives godt utvendig på bolighus og andre bygninger, hvor den om dagen sitter skjult i en sprekk eller bak bordkledningen. Den lager et nytt fangstnett hver kveld.

Litteratur 
 W. Nentwig, A. Hänggi, C. Kropf & T. Blick (Hrsg.): Araneae - spiders of Europa – Bestimmungsschlüssel, slekten (gattung) Nuctenea (tysk)

Eksterne lenker 
 
 Hjulspinnere – edderkopper.net (norsk)

Hjulspinnere
Edderkoppdyr formelt beskrevet i 1757